डंगे आली दा जोआई बोधू ट्रक-ड्रैवर ऐ, जिसी ट्रक्का दा लसैंस रौनकसिंह ने गै दुआया हा, उन्न सिरीनगरा आइयै दस्सेआ जे इस बारी दरबार मूव तौलै होआ करदा ऐ ते रौनकसिहं ते जैसिंह दौं दिनें परैंत आवै करदे न। कन्ने उन्न इब्बी खुशखबरी सनाई जे दरबार मूव दे फौरन बाद रौनकसिंह ने मनिस्टर बनी जाना ऐ। एह् सुनियै बजीरनी डौर-भौर होई गेई। उन्न बड्डी गी घोटियै कन्ने लाई लैता। उस्सै लै सुक्खन सुक्खी जे रौनकू दे मनिस्टर बनने पर ओह् सरकाला माता दे जाइयै छत्तर चाढ़ग। सरो गी किज होर नेईं सुज्झा तां ओह् जागतें गी अपनी गोदा ब्हालियै दस्सन लगी जे उन्दे डैडी मनिस्टर बनी जाङण तां ओह् उनें दौनें गी कारा च स्कूल भेजा करग। तृप्ता ने मुस्कांदे होई जठानी गी आखेआ, ‘जदूं भाई जी मनिस्टर बनङण तां में थुआड़े कशा हीरे दा कोका बनवाना ऐ।’ सरो ने उसी खिच्चियै कोल बठालेआ ते बोल्ली, "कोका बशक्क तूं हूनै लेई लै। उंदे मनिस्टर बनने पर में तुगी हीरे दे टापस बनवाई देङ।"